สหรัฐอเมริกา

ประเทศในทวีปอเมริกาเหนือ
"อเมริกา" เปลี่ยนทางมาที่นี่ สำหรับความหมายอื่น ดูที่ อเมริกา (แก้ความกำกวม) และ สหรัฐ (แก้ความกำกวม)
| สหรัฐอเมริกา United States of America (อังกฤษ) |
| --- | --- |
   ธงชาติ     ตราแผ่นดิน  
คำขวัญ: "อินก็อดวีทรัสต์" "เราเชื่อมั่นในพระเจ้า" คำขวัญอื่น ๆ: "เอปลูริบุสอูนุม" (ละติน) "Out of many, one"  "อันนุอิตก็อยป์ติส" (ละติน) "Providence favors our undertakings"  "นอวุสโอร์โดเซ็กโลรุม" (ละติน) "New order of the ages"    
เพลงชาติ: "เดอะสตาร์สแปงเกิลด์แบนเนอร์"
แสดงลูกโลก (เฉพาะรัฐและดี.ซี.)แสดงสหรัฐและดินแดนของตนแสดงดินแดนในเขตเศรษฐกิจจำเพาะของตน
เมืองหลวง: วอชิงตัน ดี.ซี. 38°53′N 77°1′W﻿ / ﻿38.883°N 77.017°W﻿ / 38.883; -77.017
เมืองใหญ่สุด: นครนิวยอร์ก 40°43′N 74°0′W﻿ / ﻿40.717°N 74.000°W﻿ / 40.717; -74.000
ภาษาราชการ: ไม่มีในระดับสหพันธรัฐ
ภาษาประจำชาติ: อังกฤษ
กลุ่มชาติพันธุ์  (2020):  ตามเชื้อชาติ: 61.6% ผิวขาว  12.4% ผิวดำ  6% เอเชีย  1.1% อเมริกันพื้นเมือง  0.2% ชาวเกาะแปซิฟิก  10.2% 2 เชื้อชาติหรือมากกว่า  8.4% อื่น ๆ   ตามต้นกำเนิด: 81.3% ไม่ใช่ฮิสแปนิกหรือลาติโน  18.7% ฮิสแปนิกหรือลาติโน 
ศาสนา  (2023):  67% คริสต์ 33% โปรเตสแตนต์  22% โรมันคาทอลิก  1% มอรมอน  11% คริสต์นิกายอื่น ๆ  22% ไม่มี 2% ยูดาห์ 6% อื่น ๆ 3% ไม่ตอบ
เดมะนิม: ชาวอเมริกัน
การปกครอง: สหพันธ์ สาธารณรัฐในระบบประธานาธิบดี

• ประธานาธิบดี : ดอนัลด์ ทรัมป์ (ริพับลิกัน)
• รองประธานาธิบดี : เจดี แวนซ์ (ริพับลิกัน)
• ประธานสภา : ไมก์ จอห์นสัน (ริพับลิกัน)
• ประธานศาล : จอห์น รอเบิตส์
 
สภานิติบัญญัติ: รัฐสภา
• สภาสูง: วุฒิสภา
• สภาล่าง: สภาผู้แทนราษฎร
เป็นเอกราช จากบริเตนใหญ่

• ประกาศ : 4 กรกฎาคม ค.ศ. 1776
• สมาพันธรัฐ : 1 มีนาคม ค.ศ. 1781
• ได้รับการรับรอง : 3 กันยายน ค.ศ. 1783
• รัฐธรรมนูญ : 21 มิถุนายน ค.ศ. 1788
 
พื้นที่
• พื้นที่รวม: 3,796,742 ตารางไมล์ (9,833,520 ตารางกิโลเมตร) (ที่ 3)
• แหล่งน้ำ (%): 7.0 (2010)
• พื้นที่แผ่นดิน: 3,531,905 ตารางไมล์ (9,147,590 ตารางกิโลเมตร) (ที่ 3)
ประชากร
• 2023 ประมาณ:  334,914,895
• สำมะโนประชากร 2020:  331,449,281 (ที่ 3)
• ความหนาแน่น: 87 ต่อตารางไมล์ (33.6 ต่อตารางกิโลเมตร) (ที่ 185)
จีดีพี (อำนาจซื้อ) : 2024 (ประมาณ)
• รวม:  29.168 ล้านล้านดอลลาร์สหรัฐ (ที่ 2)
• ต่อหัว:  86,601 ดอลลาร์สหรัฐ (ที่ 8)
จีดีพี (ราคาตลาด) : 2024 (ประมาณ)
• รวม:  29.168 ล้านล้านดอลลาร์สหรัฐ (ที่ 1)
• ต่อหัว:  86,601 ดอลลาร์สหรัฐ (ที่ 6)
จีนี (2022):  41.7 ปานกลาง
เอชดีไอ (2022):  0.927 สูงมาก · ที่ 20
สกุลเงิน: ดอลลาร์สหรัฐ ($) (USD)
เขตเวลา: UTC−4 ถึง −12, +10, +11
• ฤดูร้อน (เวลาออมแสง): UTC−4 ถึง −10
รูปแบบวันที่: ดด/วว/ปปปป
ขับรถด้าน: ขวามือ
รหัสโทรศัพท์: +1
รหัส ISO 3166: US
โดเมนบนสุด: .us
สหรัฐอเมริกา (อังกฤษ: United States of America; ย่อเป็น: U.S.A. หรือ USA) โดยทั่วไปเรียก สหรัฐ หรือ สหรัฐฯ (United States; ย่อเป็น: U.S. หรือ US) หรือ อเมริกา (America) เป็นสหพันธ์สาธารณรัฐซึ่งตั้งอยู่ในทวีปอเมริกาเหนือ ประกอบด้วยรัฐ 50 รัฐ เขตปกครองกลาง 1 เขต ดินแดนปกครองตนเองสำคัญ 5 ดินแดน รวมทั้งเขตสงวนอินเดียน 326 เขต และเกาะเล็กรอบนอกประเทศอีก 11 เกาะ สหรัฐฯ มีพรมแดนทางทิศเหนือติดประเทศแคนาดา และทางทิศใต้ติดประเทศเม็กซิโก และยังมีพรมแดนทางทะเลติดประเทศหลายประเทศ การที่มีพื้นที่กว่า 9.8 ล้านตารางกิโลเมตร และประชากรราว 334 ล้านคน ทำให้สหรัฐมีพื้นที่ใหญ่เป็นอันดับที่ 3 ของโลก และมีประชากรมากเป็นอันดับที่ 3 ของโลก รวมทั้งเป็นประเทศที่มีประชากรมากที่สุดในทวีปอเมริกา เมืองหลวงของประเทศคือกรุงวอชิงตัน ดี.ซี. และนครใหญ่ที่สุดคือนิวยอร์กซึ่งเป็นศูนย์กลางทางเศรษฐกิจและเมืองที่มีประชากรมากที่สุดในประเทศ การปกครองส่วนกลางของสหรัฐฯ เป็นแบบสาธารณรัฐภายใต้รัฐธรรมนูญโดยมีประธานาธิบดีเป็นประมุข และแบบประชาธิปไตยเสรีนิยม โดยแบ่งการปกครองเป็น 3 ฝ่ายแยกกัน คือ นิติบัญญัติ บริหาร และตุลาการ มีการให้อำนาจปกครองตนเองแก่รัฐต่าง ๆ ยกเว้นแต่ดินแดนทั้งหลาย และเขตปกครองเหล่านี้ได้รับการรับประกันว่าจะมีการปกครองแบบสาธารณรัฐ
อินเดียนดึกดำบรรพ์จากอียิปต์ย้ายถิ่นมาแผ่นดินใหญ่ทวีปอเมริกาเหนือเมื่อ 15,000 ปีก่อน การยึดเป็นอาณานิคมของยุโรปเริ่มในคริสต์ศตวรรษที่ 16 สหรัฐกำเนิดจากสิบสามอาณานิคมของบริเตนตามชายฝั่งตะวันออก ข้อพิพาทหลายครั้งระหว่างบริเตนใหญ่และอาณานิคมหลังสงครามเจ็ดปีนำสู่การปฏิวัติอเมริกาซึ่งเริ่มใน ค.ศ. 1775 เมื่อวันที่ 4 กรกฎาคม 1776 ผู้แทนจาก 13 อาณาเขตลงมติรับคำประกาศอิสรภาพเป็นเอกฉันท์ ขณะที่อาณานิคมกำลังต่อสู้กับบริเตนใหญ่ในสงครามปฏิวัติอเมริกา สงครามยุติใน ค.ศ. 1783 โดยราชอาณาจักรบริเตนใหญ่รับรองเอกราชของสหรัฐฯ และเป็นสงครามประกาศอิสรภาพต่อจักรวรรดิอาณานิคมยุโรปที่ประสบความสำเร็จเป็นครั้งแรกด้วย มีการลงมติรับรัฐธรรมนูญของประเทศใน ค.ศ. 1788 หลังบทบัญญัติสมาพันธรัฐ (Articles of Confederation) ซึ่งมีการลงมติรับในปี 1781 รู้สึกว่าให้อำนาจแก่สหพันธรัฐไม่เพียงพอ ใน ค.ศ. 1791 มีการให้สัตยาบันการแก้ไขเพิ่มเติมรัฐธรรมนูญสิบครั้งแรก ซึ่งเรียกรวมว่า รัฐบัญญัติสิทธิ ซึ่งออกแบบมาเพื่อประกันเสรีภาพพลเมืองพื้นฐานหลายข้อ
สหรัฐฯ เริ่มขยายดินแดนอย่างแข็งขันทั่วทวีปอเมริกาเหนือตลอดคริสต์ศตวรรษที่ 19 ขับไล่เผ่าอเมริกันพื้นเมือง ซื้อดินแดนใหม่ และค่อย ๆ รับรัฐใหม่จนขยายทั่วทวีปใน ค.ศ. 1848 ระหว่างครึ่งหลังของคริสต์ศตวรรษที่ 19 สงครามกลางเมืองอเมริกานำให้ยุติความเป็นทาสตามกฎหมายในประเทศ เมื่อถึงสิ้นศตวรรษนั้น สหรัฐฯ ขยายเข้ามหาสมุทรแปซิฟิก และเศรษฐกิจที่ขับเคลื่อนจากการปฏิวัติอุตสาหกรรมเป็นส่วนใหญ่เริ่มเติบโตอย่างรวดเร็ว และกลายเป็นชาติที่มีขนาดเศรษฐกิจใหญ่ที่สุดในโลกใน ค.ศ. 1900 สงครามสเปน–อเมริกาและสงครามโลกครั้งที่หนึ่งยืนยันสถานภาพมหาอำนาจทางทหารโลกของสหรัฐฯ การโจมตีเพิร์ลฮาร์เบอร์โดยจักรวรรดิญี่ปุ่นนำสหรัฐเข้าสู่สงครามโลกครั้งที่สองร่วมกับฝ่ายสัมพันธมิตร ภายหลังสงครามยุติ สหรัฐฯ และสหภาพโซเวียตได้สถาปนาตนเองขึ้นเป็นสองอภิมหาอำนาจโลกนำไปสู่ช่วงเวลาแห่งความขัดแย้ง เป็นผลให้เกิดสงครามเย็นซึ่งกินเวลาหลายทศวรรษ ทว่าไม่มีการสู้รบกันโดยตรง ทั้งสองชาติยังมีส่วนร่วมในการแข่งขันอวกาศนำไปสู่ต้นกำเนิดของอะพอลโล 11ของสหรัฐซึ่งนำมนุษย์เดินทางสู่ดวงจันทร์เป็นครั้งแรก ขบวนการเรียกร้องสิทธิพลเมืองซึ่งเริ่มต้นในทศวรรษ 1950 นำไปสู่การออกกฎหมายเพื่อล้มล้างกฎหมายของรัฐ รวมถึงขจัดการเลือกปฏิบัติทางเชื้อชาติต่อชาวแอฟริกัน-อเมริกัน การสิ้นสุดลงของสงครามเย็นและการล่มสลายของสหภาพโซเวียตใน ค.ศ. 1991 ส่งผลให้สหรัฐกลายเป็นอภิมหาอำนาจเดี่ยวของโลก เหตุการณ์วินาศกรรม 11 กันยายน นำประเทศเข้าสู่สงครามต่อต้านการก่อการร้ายซึ่งรวมถึงสงครามอัฟกานิสถานและสงครามอิรัก
สหรัฐฯ เป็นหนึ่งในประเทศที่พัฒนามากที่สุดในโลก และมีขนาดเศรษฐกิจใหญ่ที่สุดในโลกตามอัตราจีดีพีมาตั้งแต่ปลายศตวรรษที่ 19 โดยคิดเป็นอัตราส่วนสูงถึง 15% ของเศรษฐกิจโลก และมีความมั่งคั่งสูงที่สุดในโลก สหรัฐได้รับการจัดอันดับสูงสุดในด้านดัชนีการพัฒนามนุษย์, คุณภาพชีวิต, รายได้, การศึกษา, อุตสาหกรรมการผลิต และสิทธิมนุษยชน สหรัฐเป็นผู้นำเข้ารายใหญ่ที่สุดของโลก และผู้ส่งออกรายใหญ่อันดับสองของโลก เป็นผู้นำโลกทางวิทยาศาสตร์และเทคโนโลยี, ปัญญาประดิษฐ์, การแพทย์, การสำรวจอวกาศ และการบันเทิง และเป็นมหาอำนาจทางอาวุธนิวเคลียร์และการทหารแนวหน้าของโลก โดยมีค่าใช้จ่ายทางการทหารมากถึงหนึ่งในสามของโลก สหรัฐเป็นผู้ก่อตั้งสหประชาชาติ, ธนาคารโลก, กองทุนการเงินระหว่างประเทศ, องค์การนานารัฐอเมริกา, เนโท, องค์การอนามัยโลก รวมทั้งเป็นสมาชิกถาวรของคณะมนตรีความมั่นคงแห่งสหประชาชาติ สหรัฐมีการทุจริตต่ำแต่มีอัตราการถูกจับสูงที่สุดในโลก สหรัฐฯ เป็นประเทศวัฒนธรรมที่โดดเด่นซึ่งขยายอิทธิพลไปทั่วโลก ถือเป็นประเทศอำนาจแข็งทางการเมือง และเป็นหนึ่งในประเทศที่มีผู้อพยพพลัดถิ่นเข้ามามากที่สุดในโลก สหรัฐฯ มีจำนวนนักท่องเที่ยวเข้ามามากเป็นอันดับ 3 ของโลก